Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 499/11/6601	Banská Bystrica, 15.8.2012
EEČ : 2-45-153-2012

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 29.04.2010 na XXXXX, okr. XXXXX v zastúpení obchodnej spoločnosti XXXXX XXXXX uzavrel ako sprostredkovateľ „Zmluvu o sprostredkovaní so záujemcom XXXXX, nar. XXXXX, v zmysle ktorej mal záujemcovi sprostredkovať kúpu pozemku, vedenom na parcelnom čísle XXXXX  v katastrálnom území obce Tajov v lehote do 6 mesiacov od podpisu zmluvy, pričom dňa 29.04.2010 po podpise zmluvy o sprostredkovaní prevzal od záujemcu finančnú zálohu na kúpu pozemku vo výške 1.000,-€, avšak kúpu pozemku v zmluvne stanovenej lehote nesprostredkoval a poskytnutú finančnú zálohu v zmysle zmluvy o sprostredkovaní záujemcovi nevrátil a neurobil tak ani na základe jeho ďalších výziev, čím týmto svojim konaním uviedol XXXXX, nar. XXXXX, trvale bytom XXXXX, okr. XXXXX do omylu a spôsobil mu škodu vo výške 1.000,-€,   
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
Odôvodnenie:

	Policajt PZ, OR PZ,  OKP XXXXX uznesením zo dňa 23.05.2012 vzniesol podľa § 206 ods. 1 Tr. por. obvinenie XXXXX, 	nar. XXXXX v Banskej Bystrici, trvale bytom XXXXX, t. č. vo výkone trestu odňatia slobody v ÚVTOS,Budovateľská 1, Košice - Šaca, na tom skutkovom základe ako je uvedené vo výrokovej časti tohto uznesenia.

	V priebehu vyšetrovania bol vykonaný výsluch obvineného XXXXX, ktorý spáchanie skutku v plnom rozsahu poprel.

	Nakoľko sa obvinený nachádza v ÚVTOS Košice - Šaca, bolo vykonávané vyšetrovanie počas ktorého bolo nepochybne preukázané, že skutok sa stal tak, ako je to vyššie uvedené, skutok je trestným činom  a spáchal ho obvinený, čo vyplýva z výpovede svedka - poškodeného XXXXX, ako zo zabezpečených listinných dôkazov, najmä zmluvy o sprostredkovaní  a notárskej zápisnice. 	Ďalej boli do spisového materiálu zadovážené posudky a hodnotenia na obvineného XXXXX.
 
	Do spisového materiálu bol zabezpečený rozsudok Okresného súdu v Banskej Bystrici č. k. sp. zn. 2T 15/2010 zo dňa 18.01.2011, v spojení s rozsudkom Krajského súdu v Banskej Bystrici, sp. zn. 2To 57/11 zo dňa 26.05.2011, v ktorom bol XXXXX uložený nepodmienečný trest odňatia slobody v trvaní 5 rokov pre obzvlášť závažný zločin podvodu podľa § 221 ods. 1 ods. 4 písm. a/ Tr. zák. so zaradením do ústavu na výkon trestu odňatia slobody s minimálnym stupňom stráženia, ktorý si v súčasnosti odpykáva v ÚVTOS, Budovateľská č. 1, Košice - Šaca.

 Prečinu podvodu  podľa § 221 ods. 1 Tr. zák. sa dopustí ten, kto na škodu cudzieho majetku seba albo iného  obohatí tým, že uvedie niekoho do omylu alebo využije niečí omyl, a spôsobí tak na cudzom majetku malú škodu. 

	Za prečin podvodu  podľa § 221 ods. 1 Trestného zákona hrozí páchateľovi trest odňatia slobody až na dva roky.  

	Podľa § 215 ods. 2 písm. a/ Tr. por. môže prokurátor zastaviť trestné stíhanie ak je trest ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 

	Trest uložený rozsudkom Okresného súdu v Banskej Bystrici č. k. sp. zn. 2T 15/2010 zo dňa 18.01.2011, v spojení s rozsudkom Krajského súdu v Banskej Bystrici, sp. zn. 2To 57/11 zo dňa 26.05.2011 je dostatočný na splnenie účelu trestu a prevýchovu páchateľa, aby viedol riadny život.

	Preto som rozhodol tak, ako je uvedené vo výrokovej časti uznesenia.
	
Poučenie:
      Proti tomuto uzneseniu je prípustná sťažnosť , ktorú možno podať do troch  dní od jeho oznámenia cestou  tunajšej okresnej prokuratúry. O sťažnosti rozhodne krajský prokurátor v Banskej Bystrici. Sťažnosť má odkladný účinok.

V prípade, ak obvinený vyhlási do troch dní od doručenia tohto  uznesenia, že na prejednaní veci trvá, v trestnom stíhaní sa pokračuje.

JUDr. Ľubomír Saksa
prokurátor